Taa,
noro yaka Xesus yaar̂ataw tak,
Simaw Petru cekn̂e wenari rma ha re.
Anarî marha cekn̂e hara Xesus wenari yînpanatanmekîthîrî hara.
Kaan yaka cewomsom n̂enîtho rma mîk xakn̂e,
ero ke noro roron pona rma cekn̂e noro reha.
Petru reha waaca mkai mak n̂ecececekn̂e,
metata mîtwo mak.
Iito xakn̂e metata yenîn̂e wooxam.
Ero ke yîhyaka tak cekn̂e Petru yakrono,
Kaan mîn yaka cewomsom n̂enîtho ha.
On wara kekn̂e noro Petru poko,
Moso marha cma re waarasî kayaritomo roron pona,
kekn̂e Petru poko.
Ero ke tak noro naar̂akn̂e iina hara.
On wara kekn̂e wooxam Petru ya,
Noro npanatanmekîtho pîn ha na amoro?
kekn̂e.
Pîra,
Noro npanatanmekîtho pîn ow ha,
kekn̂e tî Petru yîmtaka.
Iito marha tî xatken̂e Kaan yaka cewomsom yanton komo.
Wehto pona tî n̂eson̂atken̂e Xutew yantoman̂e komo yakro.
Cwotu yimawno me exiri ke tî komsînatken̂e.
Ero ke tî wa wehto n̂iriyatken̂e cesontome so.
Iina marha Petru cekn̂e wehtorî komo pona esonso hara.
Ero wa xakn̂e Petru.
Ero yimaw tak Xesusu mtapotarî n̂encekn̂e Kaan yaka cewomsom.
On wara kekn̂e Xesus ya,
Onoke warai komo mîkyam ha ke anpanatanmekrî kom ha?
kekn̂e yîwya.
Ahce warai poko panatanmekno miir̂a?
kekn̂e marha yîwya.
On wara Xesus n̂eyukyakn̂e,
Miyan komo n̂entarî me rma panatanmekno wiir̂akn̂e kir̂wantawno me mak.
Awesenmetopo komo yaw so wîîkekn̂e roro.
Kaan mîn yaw roro marha wîîkekn̂e.
Iina cexe Xutew komo emapona.
Ero ke omtapotarî n̂encetken̂e iito.
En̂epa me panatanmekno cirihra ro mak wîxakn̂e.
Ero ke ahce kacho ero wara mîîke owya?
Oyentan̂enho komo ya xa kasko.
Ahce wa kekn̂e Noro awya so,
kacoko yîwya so,
kekn̂e Xesus yîwya.
Iito n̂ecececekn̂e Xutew komo yantoman̂e.
Ero ke ero wa kacho yentache tak Xesus nîmtakatapekn̂e oko.
Ahce kacho Kaan yaka cewomsom ya ero wa mîîke hara kopi?
kekn̂e.
On wara kekn̂e Xesus yîwya,
Ahce wai poko mîîke?
Ekatîmko ika kicicme omtapotatho?
Ekatîmko ika.
Kir̂wan̂he exitaw omtapotarî ahce poyero Ow mîmtakatape hara?
kekn̂e.
Ero yinhîrî tak Xesus narpekn̂e Anas Kaan yaka cewomsom yaka hara,
Kaipas yaka ha.
Tapomiso rma tî narpekn̂e.
Ero yimaw iito rma xakn̂e Simaw Petru wehto mîtwo.
Kaipas yanton komo yakro n̂eson̂akn̂e.
N̂examro tak on wara ketken̂e yîwya,
Noro npanatanmekîtho na amoro hara,
ketken̂e yîwya.
Pîra ro mak,
yînpanatanmekîthîrî pîn ow ha,
kekn̂e Petru yîwya so okwe.
Noro yakrononho mexe amoro ha ta,
kekn̂e tak anarî xa hara,
Kaan yaka cewomsom yanton,
Petru npanakatho yanan ha.
Kenwo rma Noro yakro mînto awexitaw so naatî chew,
kekn̂e.
Pîra ro mak,
kekn̂e xa hara Petru,
nanwekyakn̂e xa hara okwe.
Ero wa kache rma tak kapikara kokwakn̂e.
Ero wa xakn̂e Petru.